b'\n_START_ARTICLE_\nOs (Hedmark)\n_START_SECTION_\nGeografi\n_START_PARAGRAPH_\nKommunesenteret ligger p\xc3\xa5 Os, ved R\xc3\xb8rosbanen, Gl\xc3\xa5ma og fylkesvei 30. Os ligger ca 15 km fra R\xc3\xb8ros lufthavn. Tettstedet Os har 699 innbyggere per 1. januar 2018. Nordover fortsetter veg og bane til R\xc3\xb8ros og Gauldalen. De \xc3\xb8stlige grendene i Os er Narjordet, Narbuvoll og Tufsingdalen. Vestover fra Os kommer en til Dalsbygda. Veien gjennom Dalsbygda f\xc3\xb8rer til de fine natur og seteromr\xc3\xa5dene i Kjurrudalen, Vangr\xc3\xb8ftdalen, Falken og Forollhogna. Forollhogna nasjonalpark ligger delvis i kommunen. Arealet er 1039 km\xc2\xb2, av dette er 63\xc2\xa0% fjell. De h\xc3\xb8yeste fjelltoppene i kommunen er S\xc3\xa5lekinna med 1595 moh og Gr\xc3\xa5h\xc3\xb8gda, h\xc3\xb8yeste toppen p\xc3\xa5 H\xc3\xa5mm\xc3\xa5lsfjellet, med 1543 moh._NEWLINE_Gl\xc3\xa5ma renner gjennom kommunen, og i R\xc3\xb8stefoss kraftverk produserer R\xc3\xb8ros Elektrisitetsverk str\xc3\xb8m. Det er to st\xc3\xb8rre sideelver til Gl\xc3\xa5ma. Vangr\xc3\xb8fta kommer fra Vangr\xc3\xb8fdalen, renner gjennom Dalsbygda, og m\xc3\xb8ter Gl\xc3\xa5ma ved Oseng. N\xc3\xb8ra renner ut i Gl\xc3\xa5ma ved N\xc3\xb8ra, og samler vann fra dalf\xc3\xb8ret \xc3\xb8stover fra Os.\n_START_SECTION_\nSamfunn\n_START_PARAGRAPH_\nOm lag halvparten av kommunens innbyggere bor i kommunesenteret Os. Landbruk, med hovedvekt p\xc3\xa5 melk og kj\xc3\xb8ttproduksjon, har historisk sett v\xc3\xa6rt den dominerende n\xc3\xa6ringsveien i kommunen. Fortsatt er ca. 25\xc2\xa0% prosent av befolkningen sysselsatt i landbruket._NEWLINE_Av st\xc3\xb8rre bedrifter kan Os ID (Skandinavias st\xc3\xb8rste produsent av husdyrmerker), Norshield og Os trekultur nevnes._NEWLINE_Det er flere kirkebygg i kommunen. Os kirke ligger h\xc3\xb8yt og fritt ved Osgardene. I tillegg er det Narbuvoll kirke, Dalsbygda kirke og Tufsingdalen kirke. I grenda Narjordet er det en   _NEWLINE_kirkeg\xc3\xa5rd med et lite klokket\xc3\xa5rn.\n_START_SECTION_\nHistorikk\n_START_PARAGRAPH_\nOs var del av Tolga formannskapsdistrikt fra 1837. _NEWLINE_I 1926 ble Os skilt ut fra Tolga som egen kommune. Etter delingen hadde Os 1\xc2\xa0936 innbyggere._NEWLINE_1. januar 1966 ble Tolga og Os kommuner sl\xc3\xa5tt sammen til den nye Tolga-Os kommune. Os hadde ved sammensl\xc3\xa5ingen 2\xc2\xa0015 innbyggere._NEWLINE_1. januar 1976 ble Tolga-Os igjen delt i Tolga og Os kommuner. Os hadde et innbyggertall p\xc3\xa5 1\xc2\xa0859 ved delingen._NEWLINE_Trefningen ved Os ble utkjempet mellom norske soldater, skytterlagskarer og svenske og finske frivillige og tyske styrker  den 2. mai 1940. Det var den siste trefningen i Gl\xc3\xa5mdalf\xc3\xb8ret og er en av de f\xc3\xa5 kamphandlingene hvor svenske og finske frivillige deltok aktivt i kampene mot invasjonsstyrkene i 1940. Tyskerne brente til sammen \xc3\xa5tte garder som represalier etter trefningen. Et st\xc3\xb8rre antall sivile menn ble ogs\xc3\xa5 arrestert, men ble satt fri etter kort tid. Represaliene ble gjennomf\xc3\xb8rt fordi tyskerne mente det var irregul\xc3\xa6re styrker involvert i kampene. Det har v\xc3\xa6rt en viss diskusjon om hvor mange tyskere som falt, det er sikker informasjon om at fem ble drept. Mange har ment at tallet var vesentlig st\xc3\xb8rre, blant annet p\xc3\xa5 grunn av en innf\xc3\xb8rsel i kirkeboka som angir et h\xc3\xb8yere tall._NEWLINE_Den svenske skuespilleren William Engestr\xc3\xb6m var med i gruppen av frivillige. Han d\xc3\xb8de under trefningen og ligger begravet p\xc3\xa5 Os kirkeg\xc3\xa5rd.\n_START_SECTION_\nOs museum\n_START_PARAGRAPH_\nOs museum ble opprettet i 1983 og er et kulturhistorisk museum hvor objektene er bevart p\xc3\xa5 sin opprinnelige plass. Museet eies og drives av Os kommune, og inng\xc3\xa5r i ansvarsomr\xc3\xa5det til Nord\xc3\xb8sterdalsmuseet. _NEWLINE_Oddentunet er hovedanlegget til Os museum, et godt bevart gardsanlegg som ligger p\xc3\xa5 sitt opprinnelige sted i Narjordet. _NEWLINE_Brofoss elektrisitetsverk ligger p\xc3\xa5 Mosengen og utnytter et vannfall i Vangr\xc3\xb8fta. Anlegget ble bygget av et interesseselskap, og ble tatt i bruk i 1916. Anlegget yder 30\xc2\xa0000 kWh i \xc3\xa5ret. Anlegget er ikke i drift, men er restaurert og drives av Nord-\xc3\x98sterdal kraftlag, men disponeres av Os museum._NEWLINE_H\xc3\xa5mm\xc3\xa5lvoll stoppested er bygd i sveitserstil og ble reist i 1915._NEWLINE_Kvernhuset ved R\xc3\xb8bekken i Narjordet er det eneste bevarte i kommunen. Huset ble satt opp i 1850-\xc3\xa5ra og ble benyttet av flere garder i Narjordet. _NEWLINE_Narbuvoll skole ble bygd i 1876. Narbuvoll skole var skole for Narbuvollgrenda fra 1868 til 1955. F\xc3\xb8r dette stod huset i S\xc3\xb8m\xc3\xa5dalen. Den 23. oktober 1995 ble skolen innviet som museum og er n\xc3\xa5 en del av Os museum. Kun sm\xc3\xa5 forandringer er gjort og mye av det gamle undervisningsmatriellet og gamle b\xc3\xb8ker er kommet p\xc3\xa5 plass._NEWLINE_Holm gardsanlegg inng\xc3\xa5r ogs\xc3\xa5 i Os museum.'